Luka Banki

Luka Banki (, dzimis ) ir itāļu basketbola treneris. Pašlaik ir Itālijas basketbola izlases galvenais treneris.

No 2021. gada līdz 2025. gadam L. Banki bija Latvijas basketbola izlases galvenais treneris, ar to izcīnot 5. vietu 2023. gada Pasaules kausa finālturnīrā. Lielākos panākumus klubu līmenī sasniedzis ar Itālijas komandām Sjēnas "Montepaschi" un Milānas "Emporio Armani", divkārt kļūstot par Itālijas čempionu kā galvenais treneris. No 2023. gada septembra līdz 2024. gada nogalei L. Banki trenēja arī Eirolīgas klubu no Itālijas Boloņas "Virtus", bet no 2025. gada janvāra līdz sezonas beigām bija Turcijas Basketbola līgas un Eirolīgas kluba Stambulas "Anadolu Efes" galvenais treneris.

 Dzīvesgājums 
Banki uzauga vienkāršā ģimenē, kurā sports vienmēr bijis svarīgs. Viņam ir divi brāļi un māsa. Viens no brāļiem un māsa arī spēlēja basketbolu. Tēvs bija grāmatvedis, mamma mājsaimniece. Viņa vectēvam un vecmammai no tēva puses piederēja maiznīca, kuri kara laikā cepa maizi, jo cilvēkiem trūka pārtikas. Banki vectēvs no mammas puses bija lauksaimnieks.

Pēc Otrā pasaules kara Banki dzimtajā pusē amerikāņi izvietoja savu militāro bāzi, kā rezultātā tur ienāca beisbols un citi amerikāņu sporta veidi. Viņa brālis kļuva par sporta direktoru, vēlāk vietējās beisbola komandas prezidentu, kas ieguva Itālijas titulu un uzvarēja Čempionu līgā.

 Trenera karjera 

 Klubu karjera 
Trenera karjeru L. Banki sāka Itālijā. Laika posmā no 1987. gada līdz 1997. gadam viņš trenēja Basket Livorno jauniešu komandu, trīs reizes arī uzvarot nacionālo jaunatnes čempionātu.

1997. gadā L. Banki kļuva jau par Livorno komandas galveno treneri Itālijas pēc spēka otrajā līgā. 1999. gadā viņš kļuva par Pallacanestro Trieste galveno treneri, bet pēc diviem gadiem atgriezās Livorno komandā. Vēlāk neilgu laiku trenējis Trapani un Aurora Basket Jesi komandas. 2001. gadā bijis Itālijas U-20 izlases treneris.

2006. gadā L. Banki kā trenera asistents nonāca Sjēnas "Montepaschi" komandā. Kā trenera asistents viņš palīdzēja komandai iegūt sešus Itālijas A sērijas titulus pēc kārtas (2007—2012), piecus Itālijas Superkausus (2007—2011) un četrus Itālijas kausus (2009—2012). 2012. gada jūnijā L. Banki kļuva par Montepaschi komandas galveno treneri. 2013. gada jūnijā viņš ieguva savu pirmo Itālijas čempionu titulu kā galvenais treneris.

2013. gada jūlijā L. Banki parakstīja līgumu ar Eirolīgā spēlējošo Emporio Armani Milano. Savā pirmajā sezonā viņš jau otro reizi kā galvenais treneris kļuva par Itālijas čempionu.

2017.—2018. gada sezonā Banki bija Auxilium Torino treneris.

2018. gadā L. Banki kļuva par Vācijas basketbola Bundeslīgas un Eirolīgas kluba Brose Bamberg galveno treneri.

 L. Banki kļuva par Grieķijas basketbola līgas un FIBA Čempionu līgas kluba AEK galveno treneri. 2019. gada jūlijā līgums tika lauzts.

2019. gada jūlijā L. Banki pievienojās Lokomotiv Kuban komandai VTB Vienotajā līgā, bet jau tā paša gada novembrī līgums tika lauzts.

2021. gada oktobrī, būdams Latvijas izlases treneris, parakstīja līgumu ar Itālijas klubu Victoria Libertas Pesaro, bet pēc sezonas beigām darba attiecības ar klubu pārtrauca. 2022. gada novembrī L. Banki noslēdza līgumu ar Francijas klubu SIG Strasbourg, kas spēlē arī Čempionu līgā. Francijas čempionātā Banki vadībā komanda aizkļuva līdz ceturtdaļfinālam, arī FIBA Čempionu līgā izstājās ceturtdaļfinālā. Pēc sezonas Banki atstāja darbu Strasbūras klubā.

2023. gada septembrī viņš kļuva par Eirolīgā spēlējošā Itālijas basketbola kluba Boloņas "Virtus" galveno treneri. Aptuveni nedēļu vēlāk komanda izcīnīja pirmo titulu jaunā trenera vadībā, iegūstot Itālijas superkausu. 2024. gada nogalē L. Banki atkāpās no "Virtus" galvenā trenera amata.

2025. gada 7. janvārī Banki parakstīja līgumu par darbu galvenā trenera amatā ar Turcijas Basketbola līgas un Eirolīgas klubu Stambulas "Anadolu Efes", kuru vadīja līdz sezonas beigām jūnijā.

 Latvijas izlase 
 L. Banki kļuva par Latvijas basketbola izlases galveno treneri. 2023. gada Pasaules kausa kvalifikācijas ciklu trenera Lukas Banki vadībā Latvijas izlase aizvadīja veiksmīgi un 2022. gada novembrī pirmo reizi vēsturē kvalificējās Pasaules kausa finālturnīram. L. Banki tika atzīts par 2022. gada Latvijas labāko treneri un saņēma Trīs Zvaigžņu balvu. Pasaules kausa finālturnīrā ar Latvijas izlasi izcīnīja 5. vietu un tika atzīts par Pasaules kausa labāko treneri. 2023. gadā vēlreiz saņēma Trīs Zvaigžņu balvu nominācijā "Gada treneris". Pēc 2025. gada Eiropas čempionāta Rīgā, kurā Latvija izstājās astotdaļfinālā, L. Banki līgums ar Latvijas Basketbola savienību beidzās. Drīz pēc tam viņš kļuva par Itālijas izlases galveno treneri, parakstot līgumu ar Itālijas Basketbola federāciju uz trīs gadiem.

 Personīgā dzīve 
Banki ir precējies, viņam ir divi bērni — dēls un meita. Dēls arī spēlē basketbolu kā saspēles vadītājs un strādā par fizioterapeitu. Sieva jaunībā spēlēja basketbolu. Ģimenei pieder lauku saimniecība, kur Banki meita kopā ar māsīcu ražo vīnu.

 Atsauces 

 Ārējās saites 

Kategorija:1965. gadā dzimušie
Kategorija:Toskānā dzimušie
Kategorija:Itālijas basketbola treneri
Kategorija:Latvijas basketbola izlases galvenie treneri